# Klaus Iohannis

Klaus Werner Iohannis és un polític romanès, president de la República des del 21 de desembre de 2014. Iohannis és un saxó de Transsilvània, un grup d'alemanys que es van establir a Romania al segle xii. És professor de física. És membre de l'Església Evangèlica luterana de la Confessió Augsburg de Romania.

## Biografia

Iohannis fou batlle de la ciutat de Sibiu, a Transsilvània, de 2000 a 2014 representant el petit partit Fòrum Democràtic dels Alemanys a Romania. L'any 2009 es va presentar com candidat a primer ministre de Romania, tanmateix el president Traian Băsescu nominà l'economista Lucian Croitoru com a primer ministre.Iohannis ha convertit Sibiu en un dels llocs de més atractiu turístic de Romania i aquesta ciutat ha estat declarada "Capital Europea de la Cultura" l'any 2007.
El febrer de 2013, Iohannis va esdevenir membre del Partit Nacional Liberal (PNL) i acceptà la invitació del líder Liberal Crin Antonescu, i va ser escollit primer vicepresident d'aquest partit. L'any 2014, es va registrar oficialment com candidat a la presidència de Romania en les eleccions presidencials de novembre. A la primera volta d'aquestes eleccions va ser superat per Victor Ponta (40% dels vots) enfront del 30% dels vots que va obtenir Iohannnis. En la segona volta, el 16 de novembre de 2014, va ser elegit com a cinquè president de Romania, i prengué possessió del càrrec el 21 de desembre del mateix any.

### President de Romania

Klaus Iohannis fou reelegit a les eleccions presidencials romaneses de 2019 amb el 62,8% dels vots davant el 37,1% que va aconseguir el seu contrincant la socialdemòcrata Viorica Dancila.
Després de les eleccions legislatives romaneses de 2020, es va nomenar Florin Cîțu del PNL com a primer ministre, recolzat per una coalició del conservador liberal Partit Nacional Liberal (PNL), el liberal progressista/neoliberal USR PLUS, i la minoria hongaresa Unió Democràtica dels Hongaresos de Romania (UDMR/RMDSZ). El primer ministre Cîțu, amb el suport del president Iohannis, va destituir l'1 de setembre de 2021 el ministre de Justícia Stelian Ion, i tots els altres ministres de la USR es van retirar del govern el 7 de setembre deixant el gabinet de Cîțu en minoria, que va caure el novembre en una moció de censura. La crisi política va acabar amb la formació d'un govern de gran coalició encapçalat per Nicolae Ciucă del PNL, i formada pel PNL, el Partit Socialdemòcrata (PSD) i la UDMR, que va romandre al poder fins al juny de 2023, quan la UDMR es va retirar de la majoria. El 15 de juny de 2023, com a part de l'acord de govern de rotació, el nou govern l'encapçalà el socialdemòcrata Marcel Ciolacu.
El mandat de Iohannis només es pot renovar un cop, i la primera volta de les eleccions presidencials romaneses de 2024 es va celebrar el 24 de novembre de 2024 i la segona volta s'havia de celebrar el 8 de desembre entre Călin Georgescu i Elena Lasconi, tanmateix, el 6 de desembre de 2024 el Tribunal Constitucional va anul·lar les eleccions, al·legant que una operació d'influència russa havia afectat la votació, havent de repetir-se en 2025.
Després de les eleccions legislatives romaneses de 2024 es va arribar a un acord de coalició entre PSD, PNL i UDMR/RMDSZ, amb el primer ministre Marcel Ciolacu en funcions al nou govern. El segon gabinet de Ciolacu es va instal·lar el 23 de desembre.
Iohannis, va anunciar la dimissió a partir del 12 de febrer de 2025 per evitar un procés d'impeachment iniciat pel parlament de Bucarest. El president de la cambra alta del parlament romanès, Ilie Bolojan, ocuparà el càrrec de president interí fins a les eleccions presidencials romaneses de 2025.

## Referències

* ↑ "Democratic Liberals submit their own nomination for prime minister. Other parties keep supporting their own nomination", Hotnews.ro, 15 octubre 2009. Consultat 2009-10-16.
* ↑ «Romania reelegeix el conservador Klaus Iohannis com a president d'aquest país». El Periódico, 25-11-2019. [Consulta: 29 gener 2025].
* ↑ «Noul guvern de coaliție condus de Florin Citu a fost inaugurat de Parlament mesaj scurt de la Iohannis la ceremonia de investire» (en romanès). MediaFax, 23-12-2020. Arxivat de l'original el 23 de desembre 2020. [Consulta: 14 desembre 2024].
* ↑ «El Govern de Romania cau arran d'una moció de censura». Diari de Girona, 06-10-2021. [Consulta: 14 desembre 2024].
* ↑ Plate, Katja Christina. «Changing of the guard in Romania: Ciucă leaves, Ciolacu comes» (en anglès). Konrad-Adenauer-Stiftung e. V., 01-06-2023.
* ↑ «El Constitucional de Romania anul·la la victòria electoral de l’ultradretà prorús Georgescu». À Punt, 06-12-2024. [Consulta: 29 gener 2025].
* ↑ Marcu, Vasile. «Surse: Surprize la negocierile pe ministere. UDMR obține Finanțele și Dezvoltarea, PSD primește Justiția» (en romanès). Antena 3 CNN, 22-12-2024. [Consulta: 11 gener 2025].
* ↑ Körömi, Csongor. «Romania’s Klaus Iohannis announces he’ll resign as president» (en anglès). Politico, 10-02-2025. [Consulta: 10 febrer 2025].

## Enllaços externs

* Biografia a CIDOB (castellà)
* Klaus Iohannis (romanès)